**Endeligt referat fra Dialogmøde med repræsentanter fra LTK og grundejerforeningerne ved Kollelev Mose den 16. februar 2022.**

**Sted: Kollelev Mosepark**

**Tilstede:**

Grundejerforeningen ved Kollelev Mose:

* Henrik Dalbøge (formand)
* Thomas Bramsen
* Ilsa Nyman Hald

Virum Grundejerforening:

* Afbud

Kollelev Grundejerforening:

* Tim Larsen (formand)

Lyngby-Taarbæk Forsyning:

* Ekstern konsulent Michael Marcussen
* Driftsleder Raymond Larsen
* Håndværker Christian Bay

Lyngby-Taarbæk Kommune

* Arealdriftschef Søren Mariegaard
* Driftsleder Jens E. Galby, Arealdrift
* Miljøsagsbehandler Pernille Hansen
* Biolog Søren Bagge, Natur og Miljø

Henrik Dalbøge og Søren Bagge bød velkommen og styrede mødet på baggrund af fremsendte dagsordenspunkter. På grund af silende regn blev det besluttet at tage punkterne samtidig med en hurtig gennemgang i dele af mosen, og efterfølgende at runde punkterne af i tørvejr i Thomas Bramsens carport på Parkvej.

**LTF**

Michael Marcussen dokumenterede, at der siden etableringen af udligningsbassinet (2014) kun er sket 3 aflastninger (overløb) ved Brovænget og 2 nærvedhændelser ved Parkvej. Oplyste, at vandstanden er steget i mosen de seneste år (- 40 til +10 cm). For at reguleringsanlæggene fortsat skal fungere optimalt, bør vandstanden snarere være – 40 til – 10 cm. Man var glade for ved sidste dialogmøde at blive gjort opmærksom på et brøndproblem ved Brovænget, dokumenteret af video fra involveret borger. Forsyningen betragtede det som et uheld, der straks blev udbedret (hævning af brønden). Det er uklart, hvor længe der har været læk ved brønden, og sammen med et delvist tilstoppet rør mellem stationen på Brovænget og Parkvej kan det ikke udelukkes, at der har været betydelige overløb til mosen, som ikke har været registreret, da koten for brønden inden udbedringer lå under koten for registrering af overløb.

Af hensyn til jævnligt tilsyn er det væsentligt, at vegetationen på de 2 tilstødende stier fra Brovænget og Mosebakken holdes nede – også af grundejerne optil.

Den høje vandstand i Bassin 1 og 2 blev diskuteret. Problemet skyldes formodentlig delvis tilstopning af afgangsrøret, der går under Parkvej fra Bassin 1 til Bassin 3. Det viste sig, at der var uklarhed om, hvem der ejer røret, og hvem der skulle vedligeholde det, herunder ansvar for sikring af tilstrækkelig til/afgang for vandet (herunder fjernelse af vegetation) – Søren Bagge tager aktion for at få det afklaret og forventer at komme tilbage med et svar inden for to uger. Det forventes at grundejerne vil hilse en reduktion af vandstanden ned til -10 velkommen - bare se den meget høje vandstand herunder også i bassin 3 netop nu! Reguleringen af højden burde kunne justeres ved udløbet fra Bassin 3 til Ålerenden og ved at sikre fri passage igennem røret under Parkvej mellem Bassin 1 og 3.

*Det er efter mødet (21.02.22) oplyst af Søren Bagge, at selve rørledningen mellem bassin 1 og 3 skal vedligeholdes af LTF, da den fremgår af spildevandsplanen, og at de vil tage hurtig aktion på det.*

Grundejerforeningerne har pt et særligt fokus på Bassin 1, hvor der de seneste år er set en betydelig opvækst af trådalger (fotodokumentation er tidligere sendt til forvaltningen) , især begyndende i området mellem den hvide bro og Malmmosevej/Ryvej, og senere spredning til kanterne i resten af Bassin 1. Der er mistanke om, at det kan skyldes tilførsel af spildevand. Ifølge kort fra LTF over kloak i Lyngby Taarbæk Kommune er der kun et rør med tilløb til søen. Det løber ud tæt ved den hvide bro og afvander kun vejvand.

En gennemgang af kloak kort fra Novafos over Rudersdal Kommune viser, at der er en spildevandsbrønd (A2 10014) nærmest lige midt i kommunegrænsen mellem LT og Rudersdal, der ser ud til at ende blindt. Rørene til brønden forbinder videre til andre brønde, der ligger på højere koter, og videre til pumpestationen på Malmmosevej. Tim Larsen har kontakt til en biolog fra Novafos. De foreløbige informationer lyder til, at brønden afvander direkte til mosen, og det kan stemme overens med et gammelt kort, som Søren Bagge havde fundet, hvor der er indtegnet en ”kanal” ca. fra det sted, hvor brønden ligger og ned til mosen. Det er meget vigtigt at få styr på, om der sker udledning fra denne brønd, og om kloaknettet frem til pumpestationen på Malmmosevej er intakt og ikke lækker. Tim Larsen fortsætter kontakten til biologen fra Novafos og forventer svar inden for få uger. Tim holder LTK og LTF orienteret.

Bestyrelsen for Grundejerforeningen ved Kollelev Mose har observeret nogle nye opretstående hvide rør, bl.a. ved overgangen fra den hvide bro til stien videre til Ryvej – Målerne er ikke opsat af LTK, der ikke umiddelbart kender noget til det, selv om de er placeret i LTK’s område. Ved inspektion efter mødet blev det konstateret, at det formodentlig drejer sig om ”grundvandsmålinger”. Søren Bagge følger op.

**Natur og miljø**

Søren Bagge informerede om, at biologerne - tidligere Fiskeøkologisk Laboratorium, nu under NIRAS – antagelig vil komme med endelig rapport om bassin 2 og 3 (1 kom i rapport forrige år) her til marts/april. Kunne allerede afsløre, at effekten af aluminiumfældning af fosfor var i kraftig aftagen (bassin 3 fik ikke aluminium). Der er brugt omkring 200.000 kr. til de 2 rapporter, og fremover er der kun begrænsende midler til nye rapporter og tiltag.

Grundejerforeningerne finder det meget ønskværdigt, at der findes ressourcer, så der kan arbejdes på en langsigtet løsning på et løbende måleprogram med handling til følge. Alle var absolut interesserede i noget, der på længere sigt kan holde. (Thomas Bramsen vil fremsende en beskrivelse af et forsøg med Brabrand Sø til Søren Bagge til inspiration).

**Center for Arealer og Ejendomme**

Jens Galby informerede om forsinkelser på den planlagte udgravning af kanalen mellem bassin 2 og 1. Der vil blive gravet ned til sedimentet i det stykke fra broen og ud til bredningen i bassin 2. Materialet vil blive placeret langs brinken (kunststof ind mod brinken og pilefletning ud mod vandet, så vandet siver ud igen). Arbejdet bliver i flg. Jens Galby udført inden 31. marts 2022.

I tillæg til dette oplystes, at den meget mudrede gennemgående sti fra Parkvej til den brune bro ikke vil blive renoveret før, man er færdig med at bruge tungt materiel til udgravning af kanalen og tilsåning af området med vilde blomster. Kommunen føler sig ikke forpligtiget til at udbedre de mindre mosestier, der karakteriseres som trampestier. Ønsket fra borgere i området er dog så vidt muligt at kunne gå tørskoet rundt i mosen hele året. Stierne har tidligere været belagt med en form for sorte slagger og vurderes af grundejerforeningerne som mere end trampestier. Desuden bruges de også til kommunens køretøjer, når der foretages fældning af træer, etablering af bænken etc.

Projekt Vilde Blomster er gået lidt i stå, - bl.a. har det vist sig, at det er svært at få nogen til at fremstille den ønskede blanding af 004 grus med jordbundskalk. Jens Galby undrede sig over, at der endnu ikke var sat info-skilte op om projektet; lovede derfor at speede det op.

**Grundejerforeningerne**

Der er stor tilfredshed med samarbejdet med LTK omkring Grundejerforeningen ved Kollelev Moses initiativ om etablering via Trygfonden af redningskranse rundt omkring i mosen.

Skiltning om andefodring. Henrik Dalbøge henstillede til mere skiltning, gerne med forklaringer som i Ruderskal Kommune, ikke kun ved indgang til park/bro, men også dér hvor folk rent faktisk står og fodrer! Det er lettere for os i bestyrelsen at pege på skiltene i stedet for den uønskede rolle som politi med verbal pegefinger – hvilket ingen af os ønsker. Jens Galby opfordrede til at fremsende et kort med angivelse af de ønskede steder, hvor skiltning om andefodring skal sættes op. Grundejerforeningen ved Kollelev Mose tager aktion på dette. Thomas Bramsen opfordrede Søren Bagge til at involvere kommunens 4-5 informationsmedarbejdere for at køre en dialog dels i lokalpressen (Det grønne område og Virum Sorgenfriavisen) samt på kommunens hjemmeside, Facebookside eller hvor kommunen ellers færdes på de sociale medier, så det bliver generelt kendt hvorfor andefodring og fodring af fugle er en dårlig ide.

Muligheden for en naturlegepladslignende udnyttelse af mosen blev kort nævn ved det forrige dialogmøde. Der er ikke et konkret ønske fra grundejerforeningernes side om dette. Det er naturen i sig selv, der prioriteres i grundejerforeningerne, og børnene kan fint fornøje sig med at klatre på de træstammer, der måtte blive liggende for samtidig at øge biodiversiteten.

Henrik Dalbøge og Thomas Bramsen orienterede om, det netop igangsatte arbejde i bestyrelsen for Grundejerforeningen ved Kollelev Mose med at udarbejde en fælles VISION for Kollelev Mose omkring bevarelse/reetablering/pleje. Thomas Bramsen er projektleder for arbejdet.

Visionen skal naturligvis udarbejdes i enighed blandt medlemmerne i en demokratisk proces bl.a. med afvejning af graden af biodiversitetsarbejdet (hvor vild/ikke vild ønskes mosen). Undervejs ønsker vi fortsat den gode dialog med embedsværket og de 2 andre grundejerforeninger. Generelt har grundejerforeningerne et ønske om at kommunen vedligeholder kommunens arealer så de ikke nedbrydes.

Den endelige vision ser vi frem til at præsentere for politikerne i kommunen med opfordring til handling og dialog, herunder evt. fondsansøgninger til delvis finansiering af større tiltag.

Afslutningsvis blev der udtrykt stor tilfredshed blandt alle deltagere med den gode og konstruktive dialog. Søren Bagge vil kvittere indkaldelse til et fornyet dialogmøde på et passende tidspunkt antagelig om et års tid.

Ilsa Nyman Hald, sekretær i Grundejerforeningen ved Kollelev Mose, 22 februar 2022.

Udkast af referat til kommentering rundsendt 22.02.22

Godkendt uden yderlige bemærkninger, Kollelev Grundejerforening 22.02.22

Godkendt uden yderlige bemærkninger, Grundejerforeningen ved Kollelev Mose 22.02.22

Godkendt uden yderlige bemærkninger, Arealdrift Jens Galby 23.02.22

Ingen kommentarer modtaget, LTF

Ingen kommentarer modtaget, Natur og Miljø

Endelig referat rundsendt 09.03.22